Ekstra Bladets sportskommentator Jan Jensen blev fredag aften hædret som Årets Sportsjournalist ved brancheforeningen Danske Sportsjournalisters årlige prisuddeling. Men tv-journalisten Carsten Werge var rasende og skuffet.

Kåringen skete på baggrund af Jan Jensens afdækning af forholdene i det internationale håndboldforbund, IHF.

Blandt de tre nominerede var også Carsten Werge fra TV3+, som i den grad følte sig forbigået. Werge var nomineret for sin andel i afsløringen af Michael Qureshi, som en journalist, der selv havde opfundet en del af sine kilder.

»Jeg synes ikke det er i orden. Jeg synes selvfølgelig, at Viasat skulle vinde den pris. Vi er måske klassens frække dreng, men nogle gange er det os, der sætter trenden for journalistikken.«

Han langede efterfølgende ud efter bestyrelsen i hans egen brancheforening.

»Bestyrelsen i Danske Sportsjournalister har ikke den kvalitet, som foreningen fortjener. Det havde betydet meget for vores station at vinde denne her pris. Den var udtryk for et holdarbejde, og vi mærkede undervejs, at det ikke er nemt at gå efter sine egne.«

Werge ville således heller ikke være med, da der blev taget et billede af de tre nominerede, derudover ham selv og Jan Jensen også omfattede Thomas Kristensen fra TV2.

»Jeg havde ikke lyst til at være en del af det billede. Det var Jan Jensens øjeblik. Jeg har ingen bitterhed over for ham, han har gjort et stort stykke arbejde, og han har lavet god journalistik. Men jeg siger også helt ærligt, at når man afslører et bestyrelsesmedlem i foreningen, og den største medieskandale i mit arbejdsliv i sportsjournalistik, som har medført ændringer i alle mulige procedurer, så synes jeg, at Viasat skulle have vundet, og det er en inkompetent bestyrelse, der sidder.«

Efterfølgende lagde Werge dog en lykønksning ud til Jan Jensen på Twitter: